Document ID: 31992L0001

ΟΔΗΓΙΑ 92/1/ΕΟΚ ΤΗΣ ΕΠΙΤΡΟΠΗΣ της 13ης Ιανουαρίου 1992 σχετικά με τον έλεγχο της θερμοκρασίας στα μέσα μεταφοράς και στους χώρους αποθήκευσης και φύλαξης τροφίμων βαθείας καταψύξεως που προορίζονται για τη διατροφή του ανθρώπου
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 89/108/ΕΟΚ του Συμβουλίου της 21ης Δεκεμβρίου 1988 για την προσέγγιση των νομοθεσιών των κρατών μελών σχετικά με τα τρόφιμα βαθείας κατάψυξης που προορίζονται για τη διατροφή του ανθρώπου (1), και ιδίως το άρθρο 11,
Εκτιμώντας:
ότι οι νομοθετικές διατάξεις, στην προκειμένη περίπτωση, πρέπει να περιορίζονται μόνο στις απαιτήσεις που είναι αναγκαίες για την ικανοποίηση των βασικών, πρωταρχικών αναγκών σχετικά με τον έλεγχο των θερμοκρασιών στα μέσα μεταφοράς και στους χώρους αποθήκευσης και φύλαξης, κατά τρόπον ώστε να εξασφαλίζεται πλήρως η διατήρηση των θερμοκρασιών που απαιτούνται βάσει του άρθρου 5 της οδηγίας 89/108/ΕΟΚ-
ότι τα μέτρα που προβλέπονται στην παρούσα οδηγία είναι σύμφωνα με τη γνώμη της Μόνιμης Επιτροπής Τροφίμων,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Η παρούσα οδηγία αφορά τον έλεγχο της θερμοκρασίας στα μέσα μεταφοράς και στους χώρους αποθήκευσης και φύλαξης των τροφίμων βαθείας καταψύξεως.
Άρθρο 2
1. Κατά τη χρησιμοποίησή τους, τα μέσα μεταφοράς και οι χώροι αποθήκευσης και φύλαξης πρέπει να εφοδιάζονται με κατάλληλα όργανα αυτόματης καταγραφής για την παρακολούθηση, σε συχνά και τακτά χρονικά διαστήματα, της θερμοκρασίας του αέρα στην οποία βρίσκονται τα τρόφιμα βαθείας καταψύξεως που προορίζονται για κατανάλωση από τον άνθρωπο. Στην περίπτωση της μεταφοράς, τα όργανα μετρήσεως πρέπει να είναι εγκεκριμένα από τις αρμόδιες αρχές της χώρας όπου είναι εγγεγραμμένα τα μέσα μεταφοράς.
Οι κατ' αυτόν τον τρόπο καταγραφόμενες θερμοκρασίες πρέπει να χρονολογούνται και να φυλάσσονται από το μεταφορέα για ένα τουλάχιστον έτος ή περισσότερο, ανάλογα με τη φύση του προϊόντος.
2. Η θερμοκρασία κατά τη φύλαξη στις προθήκες λιανικής πωλήσεως και κατά την τοπική διανομή μετράται με ένα ευδιάκριτο θερμόμετρο το οποίο, στην περίπτωση των ανοικτών προθηκών λιανικής πωλήσεως, δείχνει τη θερμοκρασία στο σημείο επανεισαγωγής του αέρα στο επίπεδο της σαφώς σημειούμενης γραμμής μεγίστης πληρώσεως.
3. Τα κράτη μέλη μπορούν να παρεκκλίνουν από την παράγραφο 1 στις περιπτώσεις των θαλάμων ψύξεως χωρητικότητας κάτω των δέκα κυβικών μέτρων για τη διατήρηση εφεδρικών αποθεμάτων σε πρατήρια λιανικής πωλήσεως, επιτρέποντας τη μέτρηση της θερμοκρασίας αέρος με ένα ευδιάκριτο θερμόμετρο.
Άρθρο 3
Τα κράτη μέλη θέτουν σε ισχύ τις νομοθετικές, κανονιστικές και διοικητικές διατάξεις που είναι αναγκαίες για να συμμορφωθούν με την παρούσα οδηγία το αργότερο στις 31 Ιουλίου 1993, πλην της περιπτώσεως των σιδηροδρόμων, για τους οποίους η ημερομηνία εφαρμογής πρόκειται να αποφασιστεί αργότερα.
Ενημερώνουν αμέσως την Επιτροπή σχετικά.
Όταν τα κράτη μέλη θεσπίζουν τις εν λόγω διατάξεις, αυτές περιέχουν παραπομπή στην παρούσα οδηγία ή συνοδεύονται από τέτοια παραπομπή κατά την επίσημη δημοσίευσή τους. Ο τρόπος της παραπομπής αυτής ορίζεται από τα κράτη μέλη.
Άρθρο 4
Η παρούσα οδηγία απευθύνεται στα κράτη μέλη. Βρυξέλλες, 13 Ιανουαρίου 1992.

Labels: 0
8
17